Staking dreig by EskomArgieffoto: GCIS Livhuwani Mammburu, woordvoerder van die NUM, het in ŉ verklaring gesê die vakbond “betreur Eskom se vuil taktiek en die arrogante houding wat tydens die loononderhandelinge vertoon is”. Die NUM dring aan op ŉ verhoging van 12% vir die hoogsbetaalde werkers en ŉ verhoging van 13% vir die laagsbetaalde werkers. Eskom bied ŉ verhoging van 7% aan. Mammburu het gesê die vakbond en Eskom kon teen Vrydagmiddag nie ŉ ooreenkoms bereik nie en die dispuut sal na die Kommissie vir Versoening, Bemiddeling en Arbitrasie (KVBA) verwys word. “Die NUM is uiters teleurgesteld en kwaad omdat Eskom steeds weier om die apartheidsalarisgaping in die maatskappy te vernou. Dit is ŉ feit dat wit werknemers in Eskom steeds meer verdien as swart werknemers. Dit is ŉ ernstige diskriminerende praktyk wat Eskom so gou as moontlik moet staak,” het Mammburu gesê. Die NUM eis ook ŉ loonooreenkoms van een jaar, die verkoop van verlof en ŉ behuisingstoelaag van R5 000. Die vakbond het Eskom verlede maand daarvan beskuldig dat hy R6 miljoen in bonusse aan sy topbestuur behaal het. Eskom het vroeër aangekondig hy het ŉ wins van R4,6 miljard gemaak teenoor R200 miljoen in die vorige boekjaar.